সমকাম কখনওই অপরাধ নয়। সমকামের স্বপক্ষে কাজ করা কোনও সংগঠনের সদস্য নয়, এমন দাবি করেছেন আরএসএস-এর এক শীর্ষকর্তা। আরএসএস-এর সহ-সাধারণ সম্পাদক দত্তাত্রেয় হোসাওলে দিল্লিতে বৃহস্পতিবার এমনই মত জানিয়েছেন। তাঁর দাবি, পছন্দ অনুযায়ী যৌনসঙ্গীকে বেছে নেওয়ার অধিকার প্রত্যেকের থাকা উচিত এবং এটা অত্যন্ত ব্যক্তিগত বিষয়।
তাঁর মতে, যতক্ষণ না পর্যন্ত কারও যৌনাচার সমাজ এবং অন্য ব্যক্তির জীবনে কোনও ক্ষতিকারক প্রভাব ফেলছে, ততক্ষণ সেটিকে ফৌজদারি অপরাধ হিসেবে গণ্য করা উচিত নয়। তাঁর আরও দাবি, যৌনাচার নিয়ে মানুষের ব্যক্তিগত পছন্দ-অপছন্দ নিয়ে আরএসএস-এ কোনওরকম আলোচনা হয় না।  
৩৭৭ ধারা অনুযায়ী সমকামের সর্বোচ্চ সাজা দশ বছর পর্যন্ত জেল হতে পারে। যদিও দীর্ঘদিন ধরেই বিভিন্ন সংগঠন এই আইন বাতিলের দাবি জানিয়ে আসছে। আরএসএস-এর এই শীর্ষকর্তা আরও দাবি করেছেন, কেন্দ্রীয় সরকারকে বিভিন্ন বিষয়ে আরএসএস-এর তরফে বিভিন্ন সময়ে ইঙ্গিতবাহী বার্তা পাঠানো হলেও কেন্দ্রীয় সরকারের উপরে আরএসএস-এর কোনও নিয়ন্ত্রণ নেই।